BREAKING Orban: Propunerea de premier a PNL sunt eu

Ludovic Orban a anunțat joi că propunerea de premier cu care PNL merge la consultările de la Cotroceni cu președintele Klaus Iohannis este el, potrivit deciziei conducerii partidului.

Orban a mai spus într-o conferință de presă că mandatul cu care delegația PNL merge la Cotroceni e aceea de forțare a anticipatelor prin respingerea a două propuneri de premier în Parlament.

Principalele declarații ale liderului PNL, Ludovic Orban:

Pentru a asigura buna guvernare nu există altă soluție decât de a da din nou puterea românilor, să-și aleagă un Parlament reprezentativ și care să poată să ofere un sprijin solid pentru un guvern hotărât să modernizeze România.

Ca atare, obiectivul PNL în următoarea perioadă este acela de a face posibile alegerile anticipate, de a contribui la îndeplinirea condițiilor constituționale care să permită președintelui Klaus Iohannis dizolvarea actualului Parlament.

Am hotărât astăzi mandatul delegației PNL la consultările de la Cotroceni

Propunerea de prim-ministru normal este conformă cu hotărârea Consiliului Național al PNL. Propunerea este în persoana președintelui PNL, subsemnatul, eu, Ludovic Orban

Delegația va transmite președintelui susținerea pentru obiectivul declarat al președintelui de declanșare a anticipatelor. Decizia noastră este de a contribui la respingerea celor două propuneri de guvern care vor fi formulate.

Și ieri s-a văzut că PSD nu a înțeles nimic din votul cetățenilor. Anul trecut PSD a fost redus la jumătate ca număr de voturi. Au pierdut alegerile europarlamentare, au pierdut drastic la referendum, au pierdut alegerile prezidențiale câștigate de Klaus Iohannis cu un rezultat spectaculos. Românii s-au săturat de PSD. Singurii care nu înțeleg acest lucru sunt parlamentarii PSD și conducerea PSD.

Orice tertip vor încerca PSD să facă în perioada următoare, noi vom apela la prevederile constituționale și ale regulamentelor Camerelor.

Eu sunt convins că președintele va lua cea mai bună decizie pentru România.

Obiectivul declarat e de a asigura buna guvernare, iar acest lucru se poate face doar cu alegeri anticipate. Sunt convins din discuțiile și declarațiile președintelui că există o convergență clară.

USR, PMP, ALDE, grupul minorităților sunt partenerii noștri.

Niciun parlamentar PNL nu a votat pentru la moțiunea de cenzură. Toți parlamentarii PNL au votat corect. Am putut verifica votul fiecărui parlamentar PNL.

Vom solicita respectarea tuturor procedurilor constituționale, legale și parlamentare. Există termene prevăzute pentru fiecare procedură.

Foto: InquamPhotos / Octav Ganea